Úrad vlády SR						 Na rokovanie vlády SR
Sekcia hospodárskej politiky					 dňa 24. 9.2003
									 k číslam: 5781/2003
										     5775/2003
									 k bodom: 3 a 4

S t a n o v i s k o

k Správe o poľnohospodárstve a potravinárstve v Slovenskej republike 2003
a k Správe o lesnom hospodárstve v Slovenskej republike 2003
(a jej Dodatku)

I.
	Správy predkladá minister pôdohospodárstva na základe Plánu práce vlády SR na rok 2003.
		
Treba uviesť, že podľa úlohy č. 6 na  júl  Plánu práce vlády SR na rok 2003 malo MP SR  predložiť súčasne s uvedenými dvomi správami aj Správu o vodnom hospodárstve v SR 2003. Vzhľadom na  delimitáciu vodného hospodárstva k 1.5.2003 do pôsobnosti MŽP SR,  správu predloží tento rezort.

Obidve predložené správy sú zostavené v štandardnej štruktúre ako po minulé roky. Samostatnou časťou správ je súhrn, za ním je úplné znenie príslušnej správy a početné  prílohy.  Súčasťou oboch materiálov je aj návrh uznesenia NR SR, s návrhom, aby NR SR  príslušnú správu zobrala na vedomie.

V agropotravinárskej správe sa pozitívne hodnotí najmä skutočnosť, že poľnohospodárstvo v roku 2002, druhý rok za sebou dosiahlo celkový kladný hospodársky  výsledok,  vo výške   474  mil. Sk,  pri  medziročnom  zvýšení  výnosov na  65 977 mil. Sk.  V roku 2002 obchodné spoločnosti  dosiahli zvýšenie celkového zisku na 596 mil. Sk, poľnohospodárske družstvá prešli (zo zisku 65 mil. Sk v roku 2001) do celkovej straty v hospodárení – 220 mil. Sk. Medziročne stúpol podiel výmery pôdy obhospodarovanej  ziskovými podnikmi  na 75,6 %. Ziskovosť odvetvia sa dosiahla v 6 krajoch. Stratovosť sa znížila v Prešovskom kraji, prehĺbila sa v Košickom kraji.

Podobne potravinársky priemysel,  dosiahol  v  roku  2002  dokonca výrazné zvýšenie celkového zisku na  1 623 mil. Sk, pri  výnosoch  120 431 mil. Sk. Stratové boli  pivovarnícko-sladovnícky priemysel, výroba nealkoholických nápojov a mlieka-renský priemysel,  ostatné výrobné odbory (13) boli  ziskové, najviac cukrovarnícky priemysel.

Vcelku pozitívne je hodnotená rozsiahla príprava sektora na vstup SR do EÚ, tak po stránke transponovania acquis, ako aj budovania inštitúcií s výnimkou častí IACS pre priame platby,  a tiež dynamizácia čerpania prostriedkov SAPARD.

V lesnom hospodárstve, v porovnaní s výsledkami v roku 2001, došlo v roku 2002 k zníženiu celkového zisku v odvetví (zo 407 mil. Sk) na  279 mil. Sk.  Výnosy  mierne  stúpli  na  10 257 mil. Sk,  pričom  podiel  tržieb za drevo zostal vo výške 75,5 %.  V  pásme  zisku  bolo  lesné  hospodárstvo   naďalej  udržiavané   dotáciami na lesnícku činnosť  vo výške  382 mil. Sk.   Nárast  pohľadávok po lehote splatnosti  za dodané  drevo  trvajúci  do roku  2001  (keď  dosiahli   1 181 mil. Sk) sa zastavil,  v roku 2002 došlo k ich zníženiu  na  993  mil. Sk.

	V záverečných častiach správ sú návrhy opatrení na realizáciu príslušných odvetvových politík  v roku 2004.

II.
	Správy boli predložené na medzirezortné pripomienkové konanie 18 subjektom.  K  agropotravinárskej správe boli vznesené 3 pripomienky charakteru „obyčajné“, všetky od MF SR, MP SR ich akceptovalo. K lesníckej správe došli 2 zásadné   pripomienky  MŹP  SR  a  3  obyčajné   pripomienky  z  MF SR  a PÚ SR,  MP SR  ich  všetky  akceptovalo.

III.
	Porada ekonomických ministrov vlády SR 13. 8. 2003 prerokovala predkladané správy s týmito závermi:

A.	Správu o poľnohospodárstve a potravinárstve v SR 2003:
-	vzala na vedomie s pripomienkou NBS,
-	odporučila vláde správu schváliť.

B.	Správu o lesnom hospodárstve v SR 2003:
-	vzala na vedomie s pripomienkami MF SR,
-	odporučila predkladateľovi v návrhu uznesenia vlády v bode C.1. neuvádzať ministra financií a vyčíslené požiadavky na štátnu podporu lesného hospodárstva 2004 zosúladiť s nárokmi uplatnenými vo ýchodiskách štátneho rozpočtu na rok 2004 pre kapitolu MP SR,
-	odporučila vláde upravenú správu schváliť.

Dodatkom akceptovalo MP SR odporúčania PEM k Správe o lesnom hospodárstve v SR 2003.

V Správe o poľnohospodárstve a potravinárstve SR 2003 navrhujeme upraviť znenie 5. opatrenia (s.156) takto: „Zabezpečiť dôslednú celoplošnú propagáciu, informovanosť a metodické usmerňovanie potencionálnych žiadateľov o finančnú podporu z prostriedkov EÚ v podmienkach jej poskytovania“.

Predložené správy odporúčame, s prihliadnutím na vyššie uvedený návrh, schváliť a prijať navrhované uznesenia vlády.

Bratislava  22. 9. 2003